- Skal vi gå ind og se på værelset?, lyder det fra Kristian Larsen.

Han er ikke ansat på et hotel, men er derimod medejer af Ny Holmegaard Hundepension i Præstø, hvor Tina Kamp og hendes familie har planer om at aflevere deres to hunde, når familien skal på ferie.

Hundepensionen har som den første i landet fået en såkaldt hundesmiley af Miljø- og Fødevareministeriet, der har kontrolleret hundepensionen.

Læs også : Kontrolbesøg og smileyer skal stoppe hvalpefabrikker og vanrøgt af hunde

Kontrollen af landets kenneler er ikke ny, men det er ordningen med smileyer, der gør det muligt for danskerne at kigge steder efter i kortene. Og det er et godt tiltag, synes Tina Kamp.

- Det er meget rart for os som kunder, at der har været nogle ude og give en vurdering af stedet. Det synes jeg er rigtig rart, siger Tina Kamp.

- Det giver mig en ekstra tryghed.

Glæde over gennemsigtighed

Tidligere eksempler på hvalpefabrikker og vanrøgtede hunde er blandt hovedårsagerne til den nye smileyordning, som skal give danskerne et overblik over, om der er folk i branchen, som ikke har sagerne i orden.